Չմոռանանք հավելել, որ հոկտեմբերի 4-8-ը ծրագրված ներկայացումներով նշանավորվելու են նաև Վահե Շահվերդյանի ստեղծագործական տարեգրության մեջ մնայուն հետագիծ թողած մի քանի արվեստագետների հոբելյաններ ևս: Զորօրինակ, Ալեքսանդր Շիրվանզադեի «Պատվի համար» դրամայի ներկայացումը նվիրվում է ՀՀ վաստակավոր նկարիչ Եվգենի Սաֆրոնովի ծննդյան 70-ամյակին, ում հետ Շահվերդյանը բեմ է բարձրացրել մեծագույն վարպետությամբ ձևավորված 25 ներկայացում: Արմեն Բայանդուրյանի «Աշնանային իրիկնամուտ» հուզառատ բեմապատումով նշանավորվում է հնարմատ աբելյանցի, ՀՀ ժողովրդական արտիստուհի Ռոզա Մխիթարյանի 85-ամյակը: Շահվերդյանի աճեցրած հերթափոխով իր կենսունակությունն ապահոված Ֆեդերիկո Գարսիա Լորկայի «Բեռնարդա Ալբան և նրա աղջիկները» ներկայացման խաղարկումը անուղղակիորեն հավաստելու է բեմական 20-ամյա երկարակեցության արժանավորությունը: Վանաձորյան հոբելյանական թատերաշաբաթն ավարտվելու է դրամատուրգ Նելլի Շահնազարյանի «Վարագույրը չի փակվի» պիեսի բեմադրության առաջնախաղով: